**Министерство на образованието и науката**

**брой: 34, от дата 23.4.2021 г. Официален раздел / МИНИСТЕРСТВА И ДРУГИ ВЕДОМСТВА стр.43**

**Правилник за устройството и дейността на ученическите общежития, чиято дейност не се организира от училища**

**МИНИСТЕРСТВО НА ОБРАЗОВАНИЕТО И НАУКАТА**

**ПРАВИЛНИК**

**за устройството и дейността на ученическите общежития, чиято дейност не се организира от училища**

Раздел I

Общи положения

Чл. 1. С този правилник се определят устройството, функциите и дейността на ученическите общежития, чиято дейност не се организира от училища, наричани по-нататък „ученически общежития“.

Чл. 2. (1) Ученическите общежития са центрове за подкрепа за личностното развитие – институции в системата на предучилищното и училищното образование.

(2) Ученическите общежития:

1. осигуряват настаняване на ученици за живеене и нощуване;

2. създават условия за развитие на интересите, способностите, компетентностите на учениците и за изявите им в областта на науките, технологиите, изкуствата и спорта, както и за кариерното им ориентиране;

3. осигуряват възможности за самоподготовка на учениците, за консултации по учебни предмети и индивидуална работа;

4. разработват и участват в програми и проекти за активизиране на взаимодействието между общежитието, училището, семейството и социалната среда.

(3) Дейността на ученическите общежития се основава на принципите на свободния избор и доброволното участие на всички ученици без разлика на пол, вероизповедание, етническа принадлежност, социално състояние и др.

Чл. 3. Ученическите общежития имат за цел да:

1. осигурят условия за живеене и за опазване живота и здравето на учениците;

2. подпомагат интелектуалното, емоционалното, физическото развитие и социалната реализация на учениците в съответствие с техните потребности, способности и интереси;

3. съдействат за съхраняването и утвърждаването на българската национална идентичност;

4. подпомагат професионалната насоченост и придобиването на компетентности в подготовката и самоподготовката по програмите в областта на науките, технологиите, изкуствата и спорта, необходими за успешна личностна и професионална реализация;

5. съдействат за ранното откриване на заложбите на учениците, да стимулират познавателните интереси и творческите способности и да насърчават тяхното развитие и реализация;

6. подпомагат формирането на устойчиви нагласи и мотивация за учене през целия живот;

7. съдействат за формирането на толерантност и уважение към правата на децата, учениците и хората с увреждания;

8. подпомагат опознаването на националните и световните културни ценности и традиции.

Чл. 4. (1) Ученическите общежития са юридически лица и притежават собствен печат, идентификационен код по БУЛСТАТ и банкова сметка.

(2) Ученическите общежития, чиято дейност не се организира от училища, имат седалище и адрес на управление.

Раздел II

Функции и дейност на ученическите общежития

Чл. 5. (1) Ученическите общежития осигуряват обща подкрепа за личностно развитие на учениците.

(2) Общата подкрепа по ал. 1 включва:

1. настаняване на ученици за живеене и нощуване;

2. осигуряване на условия за организиране и провеждане на самоподготовка на учениците;

3. провеждане на консултации по учебни предмети и индивидуална работа;

4. организиране и провеждане на занимания по интереси;

5. работа с родители.

(3) Общата подкрепа се предоставя чрез:

1. проучване на интересите, способностите, компетентностите на учениците и създаване на условия за тяхното пълноценно развитие и изява;

2. организиране и провеждане на творческа и спортна дейност на учениците – участие в организиран отдих и спорт;

3. подпомагане на кариерното ориентиране на учениците – стимулиране развитието на личностни качества и придобиването на социални компетентности и творчески умения в областта на науките, технологиите, изкуствата и спорта;

4. организиране и провеждане на занимания по интереси в областта на науките, технологиите, изкуствата, спорта, гражданското и здравното образование, както и за придобиване на умения за лидерство;

5. подпомагане участието на учениците в общински, областни, национални и международни проекти, програми и форуми;

6. дейности за превенция на насилието и за преодоляване на проблемното поведение на учениците.

Раздел III

Организация на дейността в ученическите общежития

Чл. 6. Ученическите общежития работят по график с вечерен час и пропускателен режим, регламентирани в правилника за дейността на институцията, приет от педагогическия съвет.

Чл. 7. (1) Дейността на ученическите общежития се осъществява в съответствие с годишен план за дейността на институцията, приет от педагогическия съвет и утвърден от директора.

(2) В годишния план за дейността на институцията се включват:

1. темите и графикът за заседанията на педагогическия съвет;

2. дейностите за постигане на резултатите от работата;

3. дейностите, свързани с обучителните програми на възпитателите – план за квалификационната дейност;

4. контролната дейност на директора;

5. дейностите, насочени към работата с родители, партньори и институции;

6. публичните изяви и участие в различни дейности и инициативи.

Чл. 8. (1) Дейността в ученическите общежития се провежда в съответствие с графика за учебното време и ваканциите за учебната година, утвърден от министъра на образованието и науката.

(2) Учебната година в ученическите общежития по ал. 1 е с продължителност дванадесет месеца.

Чл. 9. (1) Заниманията в организационните педагогически форми се осъществяват в група.

(2) Групите по ал. 1 се вписват в Списък-образец № 3 за съответната учебна година и определените за тях часове от нормата преподавателска работа на възпитателя включват: самоподготовка и консултации по учебни предмети, занимания по интереси, организиран отдих и спорт и възпитателни дейности.

Чл. 10. (1) Седмичното разписание на заниманията в общежитието включва дейности за самоподготовка, консултации, занимания по интереси, отдих и спорт при спазване на изискванията за здравословни и безопасни условия на обучение и труд.

(2) Продължителността на заниманията на учениците е съобразена със седмичното разписание и с дневния режим.

Чл. 11. (1) Целите и задачите на заниманията по интереси в ученическото общежитие се определят в програмата за работа по групи.

(2) Програмата за работа по групи се разработва от възпитателя – ръководител на организационната педагогическа форма, и се утвърждава от директора.

Чл. 12. (1) Резултатите от дейностите в различните организационни педагогически форми се представят пред родителите и обществеността чрез публикуване на електронната страница на общежитието или в печатни издания, презентации, провеждане на концерти и други инициативи.

(2) Възпитателите в ученическите общежития може да предлагат и да прилагат различни методи на педагогическа работа и иновационни програми.

(3) Възпитателите може да бъдат поощрявани с грамоти и успехите им за постигнати високи резултати да бъдат популяризирани.

Чл. 13. (1) Контролната дейност в ученическите общежития се осъществява от директора и от заместник-директора, от регионалното управление на образованието и от Министерството на образованието и науката.

(2) Контролната дейност на директора и заместник-директора по учебната дейност се организира в съответствие с плана за контролната дейност на съответното ученическо общежитие.

(3) Констатациите от проверките се вписват в книгата за контролната дейност на директора и заместник-директора.

Раздел IV

Устройство и управление на ученическите общежития

Чл. 14. (1) Ученическото общежитие се ръководи и представлява от директор, който се назначава от началника на регионалното управление на образованието въз основа на конкурс, проведен по реда на Кодекса на труда.

(2) Директорът:

1. организира, контролира и отговаря за цялостната дейност на ученическото общежитие;

2. представлява институцията пред органи, организации и лица и сключва договори с юридически и физически лица по предмета на дейност в съответствие с предоставените му правомощия;

3. подписва и подпечатва документите и съхранява печата на институцията;

4. контролира и отговаря за правилното водене и съхраняване на задължителните документи и учебната документация;

5. осигурява спазването и прилагането на държавните образователни стандарти;

6. анализира и отчита цялостната дейност на ученическото общежитие и предоставя информация за дейността на институцията;

7. е председател на педагогическия съвет и осигурява изпълнението на взетите от него решения;

8. организира приемането на ученици, обучението и възпитанието им в съответствие с държавните образователни стандарти;

9. ръководи разработването на проекти и програми за реализиране на държавната политика за развитие на способностите и изявите на учениците;

10. утвърждава плановете за работа по тематични направления в ученическото общежитие и разпределя преподавателската работа между възпитателите съгласно утвърдените норми за преподавателска работа;

11. изготвя и утвърждава Списък-образец № 3;

12. изпълнява норма на преподавателска работа в съответствие с определената норма за преподавателска работа съгласно Наредба № 4 от 2017 г. за нормиране и заплащане на труда (ДВ, бр. 34 от 2017 г.);

13. създава организация за осигуряване на необходимите материални, финансови и човешки ресурси за занимания и творчески изяви на учениците;

14. създава условия за повишаване на квалификацията на служителите;

15. награждава ученици, награждава и наказва педагогическите специалисти и непедагогическия персонал по реда и при условията, предвидени съответно в Закона за предучилищното и училищното образование (ЗПУО), Кодекса на труда, Наредбата за приобщаващото образование, приета с ПМС № 232 от 2017 г., и правилника за дейността на ученическото общежитие;

16. награждава външни лица, общественици и граждани, подпомогнали дейността на ученическото общежитие;

17. прилага разпоредбите на трудовото законодателство по отношение на педагогическите специалисти и непедагогическия персонал в ученическото общежитие;

18. изготвя длъжностно разписание на персонала и утвърждава поименно разписание на длъжностите и работните заплати;

19. отговаря за законосъобразното, целесъобразното и икономичното разходване на бюджетните средства;

20. разпорежда се с финансовите средства на институцията при спазване на действащата нормативна уредба;

21. осигурява безопасни условия за обучение и труд;

22. съдейства на компетентните органи при извършване на проверки в ученическото общежитие;

23. осъществява взаимодействие с родители, организации и др.;

24. осъществява международни контакти и изяви;

25. участва при разработване и обсъждане на нормативни актове и документи по компетентност;

26. изпълнява и други функции, възложени му със закон, подзаконови нормативни и други административни актове.

(3) Директорът се подпомага от заместник-директор.

(4) При отсъствие на директора за срок, по-малък от 60 календарни дни, той се замества от определен със заповед за всеки конкретен случай заместник-директор, а при невъзможност – от определен със заповед педагогически специалист от ученическото общежитие.

Чл. 15. (1) В изпълнение на своите правомощия директорът издава заповеди.

(2) Административните актове на директора се оспорват по реда на Административнопроцесуалния кодекс.

Чл. 16. Педагогическият съвет на ученическото общежитие като специализиран орган за разглеждане и решаване на основни педагогически въпроси:

1. приема вътрешни правилници и планове, свързани с дейността;

2. разглежда и приема организационните педагогически форми;

3. определя начина за приемане на ученици в ученическото общежитие;

4. прави предложения до директора за награждаване на ученици, възпитатели, други педагогически специалисти и непедагогическия персонал;

5. запознава се с бюджета на институцията;

6. упражнява и други правомощия съгласно чл. 263, ал. 1 от Закона за предучилищното и училищното образование съобразно предмета на дейността си.

Чл. 17. Педагогическият съвет на ученическото общежитие включва в състава си всички педагогически специалисти и заместник-директорите без норма на преподавателска работа.

Чл. 18. Задължителните документи на ученическото общежитие се водят и съхраняват в съответствие с държавния образователен стандарт за информацията и документите в системата на предучилищното и училищното образование.

Раздел V

Имущество и източници за финансиране на ученическите общежития

Чл. 19. (1) Центровете за подкрепа на личностното развитие – ученически общежития, са общински институции и се финансират от държавния бюджет чрез бюджета на съответната община и от собствени приходи.

(2) Имотите, предоставени за управление на ученическите общежития, са публична общинска собственост.

(3) Имотите по ал. 2, както и части от такива, може да се отдават под наем при условията и по реда на Закона за общинската собственост и подзаконовите актове за неговото прилагане.

Чл. 20. Ученическите общежития може да прилагат делегиран бюджет като второстепенен разпоредител с бюджет при спазване на изискванията на чл. 289, ал. 4 от Закона за предучилищното и училищното образование.

Заключителна разпоредба

Параграф единствен. Този правилник се издава на основание чл. 49, ал. 5 от Закона за предучилищното и училищното образование.

**Министър: Красимир Вълчев**

2418